Katy Perry
Katheryn Elizabeth Hudson (talaffuzi: Ketrin Elizabet Hadson; 25-oktabr 1984-yilda tugʻilgan), taxallusi — Katy Perry (talaffuzi: Keyti Perri) — amerikalik qoʻshiqchi, qoʻshiqnavis va aktrisa. Perry Kaliforniyaning Santa Barbara shahrida tugʻilib oʻsgan. Konservator ota-onasi unga ommabop pop musiqa tinglashni taqiqlashar edi. U yoshligidan gospel musiqaga qiziqqan. Perry Red Hill Records bilan shartnoma imzolab, 2001-yilda Katy Hudson nomli albom chiqargan, biroq bu albom tijoriy jihatdan muvaffaqiyatsiz boʻldi. Perry Red Hill Records bilan ishlashni toʻxtatgandan soʻng, dunyoviy musiqa bilan shugʻullanish maqsadida Los Angelesga koʻchib oʻtdi va keyinchalik produserlar — Glen Ballard, Dr. Luke va Max Martin bilan ishlashni boshladi. 2007-yilning aprelida u Capitol Records studiyasidan shartnoma imzolab, Katy Perry degan taxallus olgan. Perry tijoriy muvaffaqiyatga 2008-yili One of the Boys nomli ilk studiya albomini chiqarib erishdi. Keyin olamshumul hit boʻlgan „I Kissed a Girl“ ashulasini chiqardi. Bundan soʻng u „Hot n Cold“ va „Waking Up in Vegas“ kabi qoʻshiqlar yozib, faoliyatini davom ettirdi. Perry albomiga bagʻishlangan Hello Katy Tour turnesini boshladi. Ikkinchi studiya albomi Teenage Dream koʻp mamlakatlarda chartlar tepasiga koʻtarildi. Undan Billboard Hot 100 hit-paradiga kirgan beshta singl — „California Gurls“, „Teenage Dream“, „Firework“, „E.T.“ va „Last Friday Night (T.G.I.F.)“ joy olgan. Perry birdaniga beshta ashulasi bilan Hot 100 ga kirgan birinchi ayol qoʻshiqchi boʻldi (ungacha faqat Michael Jackson Bad albomi (1987) bunga muvaffaq boʻlgan edi). Shu albomini dastaklash uchun Perry California Dreams Tour turnesini boshladi. Teenage Dream albomidan soʻng Katy Perry „Part of Me“ nomli yana bir hit qoʻshiq yozdi. Katy Perry shaxsiy hayoti ommaviy axborot vositalari eʼtiborida boʻlib kelmoqda. Artist Travie McCoy bilan boʻlgan omadsiz munosabatlaridan keyin u 2010-yili britaniyalik qiziqchi Russell Brandga turmushga chiqdi. 2011-yil dekabrida Brand ajrashishini eʼlon qildi. Perry shuningdek 2012-yili Part of Me nomli musiqiy-biografik filmda suratga tushdi.